《黑白猫》
明代·黄衷

狸奴传惠市林中，粉墨无烦倩画工。书阁清尘蹲玉虎，绮疏晴雾戏玄熊。

晨供肯厌豚肝薄，夜动应知鼠穴空。总付狂翁闲料理，世情多少未收功。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。